Марко Ганчев
Ушен лекар

chitanka.info

Банален случай медицински:

с годините слухът ми гасне.

Неясен цяр ми пишат по латински,

а пък цената — в наши цифри ясни.

Какъв е тоз обратен цикъл,

разбира се, недоумявам:

все аз към другите съм викал,

накрая пак аз оглушавам?

Не утешавай ме, човече!

Това с уста не го извиквам,

а махвам му с ръка, че вече

с повече жестове да свиквам.

Ще жаля малко за ухото,

обаче няма да посърна:

не чуваше ме обществото,

сега пък аз ще му го върна.

2001

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.